“Stem of die Boere gaan weer oorneem” – RamaphosaCyril Ramaphosa Cyril Ramaphosa, adjunk president van die ANC, het inwoners van Limpopo oor die naweek aangemoedig om te stem “anders gaan die Boere weer aan bewind kom”, het The Star Maandag berig. Hy het glo dié uitlating gemaak toe hy met ŉ ontevrede inwoner van Seshego gepraat het. Die inwoner, Johanna Phala (49), het glo geweier om in volgende jaar se verkiesing te stem omdat die ANC haar teleurgestel het. Phala is ŉ werklose enkelouer van drie kinders en blameer die hoë werkloosheidsyfer op die ANC en sê sy het haar hoop in die party verloor. Ramaphosa het haar gevra om haar misnoeë teenoor die ANC-regering te heroorweeg. Hy was in Seshego om ondersteuners vir die ANC te werf. Seshego is die tuisdorp van Julius Malema, die leier van die Economic Freedom Fighters (EFF). “As al die Suid-Afrikaners nie stem nie, sal ons agteruit gaan. Die Boere sal terugkom om ons te beheer,” het hy glo gesê. Ramaphosa se kommentaar eggo ŉ studie wat in April deur die verbruiksinsigtemaatskappy Pondering Panda vrygestel is, wat aandui dat 46% van die jeug oor alle rasse glo dat die DA apartheid sal terugbring as hulle volgende jaar se verkiesing wen. SAPA